Vierde RSG Kunstefees propvol hoogtepunte | Maroela Media
RSG Kunstefees 2016 (Foto: Verskaf)
Twee van Suid-Afrika se Grammy-wenners, Wouter Kellerman en die Soweto Gospel Choir, deel die verhoog tydens ŉ spesiale feeskonsert en drie kort komiese radiodramas, uit die pen van die bobaas-storieverteller, Jan Spies, gaan die luisteraars se lagspiere prikkel.
Die RSG Kunstefees begin op 13 November met ŉ regstreekse uitsending van Amanda Strydom se veelbekroonde kabaret, State of the Heart.
Die bekroonde radiokunstefees sal duur tot op 18 November.
Só lyk die hoogtepunte van die kunstefees:
Joey van Niekerk se opdragwerk, Engel met ŉ hamer, oor die lewe van die dominee, teoloog en anti-apartsheidaktivis Beyers Naudé, beloof om ŉ feeshoogtepunt te wees. Dit is die eerste keer dat Naudé se verhaal in ŉ drama uitgebeeld word.
Die Suid-Afrikaans gebore internasionale mezzosopraan, Michelle Breedt, tree eksklusief vir die RSG Kunstefees op in ŉ program waarin sy Afrikaanse, Duitse en Engelse liedere, gegrond op Shakespeare-gedigte, sal sing. Sy het reeds met die wêreld se voorste dirigente gewerk en hoofrolle gesing tenoor Plácido Domingo, Thomas Hampson, Piotr Beczala, Diana Damrau en Renée Fleming.
Sarah Baartman, van die Gamtoos in die Oos-Kaap, moes in die negentiende eeu in Europa as ŉ frats paradeer. Nou, vir die eerste keer, word die grense van radiodrama en dokumentêr oorgesteek in Karien Polley se opdragwerk Sarah.
Die Stellenbosse digter, Marius Titus, se 70ste verjaardag word gevier met ŉ reeks voorlesings uit sy oeuvre van die afgelope drie dekades, terwyl die kleinspan saans kan naderskuif vir Kobus Ras se Die Dingusse, ŉ reeks oor eienaardige “goeters” wat saamwoon en mekaar nooit, ooit kan verlaat nie!
Die regisseur, Bettie Kemp, het William Shakespeare se komedie, Twaalfde Nag, spesiaal vir die radio verwerk. Ter viering van die tydlose dramaturg se heengaan 400 jaar gelede, word hierdie Uys Krige-vertaling spesiaal vir die RSG Kunstefees opgevoer.
In Boegoe vannie liefde sing die sangeres-liedjieskrywer, Lize Beekman, aangrypende toonsettings van Hans du Plessis se transponerings van Hooglied. Dit is ŉ program van woord en musiek oor liefde tussen die duine in ŉ Afrikaans wat van toeka af al in die sand onder die kameeldoring lê.
Die aktrise Woutrine Theron het ter viering van die geliefde rubriekskrywer, Audrey Blignault, se 100ste verjaardag, die produksie ŉ Oulap se rooi, saamgestel. Theron vertolk die rol van Blignault in ŉ radiodrama oor die kleurvolle vrou van Bredasdorp.
Die skrywer en letterkundige, Riana Scheepers, het die Griekse digter Sappho se verse spesiaal in Afrikaans vertaal en verwerk en dit is deur die sangeres-liedjieskrywer Marlise Scheepers getoonset. In Die liefde, bittersoet leer ken ons die omstrede vrou wat deur Plato as “die tiende muse” beskryf is.
Die aktrise, Jana Cilliers, lewer ŉ kragtoer in Esther Vilar se omstrede solostuk, Pous Johanna II, wat geloof en godsdiens in die moderne wêreld bekyk. Dit is die jaar 2033 en die dogter van ŉ prostituut word as pous verkies. Egskeiding, geboortebeperking en homoseksualiteit is toelaatbaar. Daar is geen dogma, doodsondes of gebede nie. En nou moet Pous Johanna II haar inhuldigingstoespraak op TV lewer.
Anton Goosen het vanjaar sy 70ste verjaardag gevier. In Danzer sluit Zolani van Freshlyground, David Kramer, Tribal Echo, Churchill Naudé en Sima Mashazi hulle by Goosen en sy Bushrockband aan vir ŉ reis deur die grensverskuiwende musiek van sy Danzer-album.
Emo Adams, Schalk Bezuidenhout en Lindie Stander vorm ŉ gedugte driemanskap onder leiding van die bekkige Johan Rademan in vryLAG, ŉ komiese, nuwe radioproduksie wat ŉ stortvloed van lagbuie gaan verseker.
In Lief-lief deur Afrikaans neem die voordragkunstenaars Johann Nel en Joanie Combrink die luisteraar op ŉ soomlose liefdesreis saamgestel deur Juanita Swanepoel. Met die werk van sowat 28 digters en van die heel oudste én stoutste liefdesverse in Afrikaans, verken hulle ŉ paar interessante afdraaipaadjies.
Die komponis en operasanger Geo Hoehn se klankbane is al as “epies” bestempel. In sy opdragwerk verken hy “grond” en wat dit vir mense beteken, met ŉ roerende klankeksperiment.
André Kotzé het drie van Jan Spies se verhale as radiodramas verwerk. Luisteraars gaan lekker lag vir Dawid en Jonathan, Ditto en do asook ŉ Poort deur die koue. Richard van der Westhuizen en Rina Nienaber is van die spelers in hierdie stukke met hul aardse humor.
Krisjan Fourie is die skrywer van Die onsigbares, ŉ reeks van vyf klankstories wat ŉ heel nuwe blik bied op ŉ paar geskiedkundige gebeure. Nic de Jager is die voordragkunstenaar met Paul Riekert (van Battery 9-faam) wat die klanklandskap geskep het.
Antonio Vivaldi se Vier seisoene is byna 300 jaar gelede gekomponeer en die gedigte wat vir elke seisoen geskryf is, is glo deur Vivaldi self geskryf. Hierdie vioolkonsert is nou op ŉ unieke manier vir ŉ driestuks musikante verwerk en dr. Dawid de Villiers het die Italiaanse sonnette in Afrikaans vertaal. Petrus de Beer (viool), Stanislav Angelov (trekklavier) en Schalk Joubert (baskitaar en voordrag) reis met woord en musiek deur die jaargetye.
Die digter, Lina Spies, se tiende digbundel word eksklusief tydens die RSG Kunstefees bekend gestel met ŉ onderhoud met haar en voorlesings van die gedigte uit die nuwe bundel Sulamiet.
Christelle Webb-Joubert en Johan van Lill sal elke dag die oggend-kunstefees (van 09:00 tot 12:00) aanbied en Renske Jacobs die aandprogramme (van 19:00 tot 22:00).
Die eerste radio-kunstefees is reeds met die Fleur du Cap-teaterprys vir vernuwing bekroon, asook met die Business Arts South Africa (Basa) se prys vir vernuwing.
Luister na die fees op 100 tot 104 FM, of op DStv-kanaal 813. Al die feesaanbiedinge is gratis. Die fees kan ook aanlyn beleef word op RSG se webwerf of op die Facebook-blad.
Deel van: Draadloos
Waar kan ek die 2016 RSG Kunstefees se volledige PROGRAM aflaai?? Dankie byvoorbaat